Document ID: 32018D0402

Reference:
15.3.2018
EL
Επίσημη Εφημερίδα της Ευρωπαϊκής Ένωσης
L 72/20
ΑΠΌΦΑΣΗ (ΕΕ) 2018/402 ΤΗΣ ΕΠΙΤΡΟΠΉΣ
της 13ης Μαρτίου 2018
σχετικά με τη σύσταση της ευρωπαϊκής συμβουλευτικής ομάδας για την Ευρωπαϊκή Αρχή Εργασίας
(Κείμενο που παρουσιάζει ενδιαφέρον για τον ΕΟΧ και την Ελβετία)
Η ΕΥΡΩΠΑΪΚH ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 46, το άρθρο 48, το άρθρο 53 παράγραφος 1, το άρθρο 62 και το άρθρο 91 παράγραφος 1,
Εκτιμώντας τα ακόλουθα:
(1)
Ο πρόεδρος κ. Juncker, στην ομιλία που εκφώνησε το 2017 για την κατάσταση της Ένωσης (1), πρότεινε τη σύσταση μιας «Ευρωπαϊκής Αρχής Εργασίας», με στόχο την ενίσχυση της δικαιοσύνης στην εσωτερική αγορά και την εξασφάλιση της επιβολής των ενωσιακών κανόνων για την κινητικότητα του εργατικού δυναμικού με δίκαιο, απλό και αποτελεσματικό τρόπο.
(2)
Στις 13 Μαρτίου 2018 η Επιτροπή πρότεινε τη σύσταση της Ευρωπαϊκής Αρχής Εργασίας (2), με στόχο την υποστήριξη των κρατών μελών και της Επιτροπής, ώστε να διευκολύνουν την πρόσβαση των προσώπων και των εργοδοτών σε πληροφορίες σχετικά με τα δικαιώματα και τις υποχρεώσεις τους καθώς και σε σχετικές υπηρεσίες σε περιπτώσεις διασυνοριακής κινητικότητας του εργατικού δυναμικού, την υποστήριξη της συνεργασίας μεταξύ των κρατών μελών κατά τη διασυνοριακή επιβολή του σχετικού δικαίου της Ένωσης, τη διαμεσολάβηση και τη διευκόλυνση της εξεύρεσης λύσεων σε περίπτωση διασυνοριακών διαφορών ή διαταραχών στην αγορά εργασίας.
(3)
Θα πρέπει να συσταθεί συμβουλευτική ομάδα που θα συμβουλεύει και θα επικουρεί την Επιτροπή σε θέματα που αφορούν την ταχεία σύσταση και τη μελλοντική λειτουργία της Ευρωπαϊκής Αρχής Εργασίας και η οποία θα πρέπει να αποκαλείται ευρωπαϊκή συμβουλευτική ομάδα για την Ευρωπαϊκή Αρχή Εργασίας («ομάδα»). Η ομάδα, αν και δεν θα συμμετάσχει στη νομοθετική διαδικασία που θα οδηγήσει στην έκδοση του προτεινόμενου κανονισμού για τη σύσταση της Ευρωπαϊκής Αρχής Εργασίας, αναμένεται να βοηθήσει στο να τεθούν οι βάσεις για τη σύσταση της Ευρωπαϊκής Αρχής Εργασίας.
(4)
Η ομάδα θα πρέπει ειδικότερα να καταστήσει δυνατή την ανταλλαγή βέλτιστων πρακτικών και εμπειριών σχετικά με τη συνεργασία στους τομείς της διασυνοριακής κινητικότητας του εργατικού δυναμικού και του συντονισμού των συστημάτων κοινωνικής ασφάλισης, που θα μπορούσε να αναπτυχθεί περαιτέρω από την Ευρωπαϊκή Αρχή Εργασίας, καθώς και την εξέταση γενικών ζητημάτων, ζητημάτων αρχής και πρακτικών προβλημάτων που προκύπτουν από την εφαρμογή του σχετικού ενωσιακού δικαίου. Η ομάδα θα πρέπει επίσης να συνδράμει στον προσδιορισμό των μέσων συνεργασίας και της συμβολής των σχετικών υφιστάμενων φορέων, συμπεριλαμβανομένων των οργανισμών της ΕΕ, για τη σύσταση και την καλή λειτουργία της Ευρωπαϊκής Αρχής Εργασίας.
(5)
Η ομάδα θα πρέπει να προεδρεύεται από την Επιτροπή (ΓΔ Απασχόλησης, Κοινωνικών Υποθέσεων και Ένταξης) και να αποτελείται από ανώτερου επιπέδου εκπροσώπους των αρχών των κρατών μελών, των κοινωνικών εταίρων σε επίπεδο Ένωσης, του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας (Eurofound), του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop), του Ευρωπαϊκού Ιδρύματος Επαγγελματικής Εκπαίδευσης (ETF) και του Ευρωπαϊκού Οργανισμού για την Ασφάλεια και την Υγεία στην Εργασία (EU-OSHA). Οι κοινωνικοί εταίροι σε επίπεδο Ένωσης θα πρέπει να εκπροσωπούν εξίσου τις συνδικαλιστικές οργανώσεις και τις οργανώσεις των εργοδοτών.
(6)
Τα κράτη της Ευρωπαϊκής Ζώνης Ελεύθερων Συναλλαγών (ΕΖΕΣ) και ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) θα πρέπει να έχουν καθεστώς παρατηρητή.
(7)
Η ομάδα θα πρέπει να συνεργάζεται με τους υπάρχοντες φορείς στον τομέα της κινητικότητας του εργατικού δυναμικού και του συντονισμού της κοινωνικής ασφάλισης.
(8)
Θα πρέπει να θεσπιστούν κανόνες σχετικά με τη γνωστοποίηση πληροφοριών από τα μέλη και τους παρατηρητές της ομάδας.
(9)
Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (3).
(10)
Η παρούσα απόφαση θα πρέπει να εφαρμόζεται μέχρι να συσταθεί η Ευρωπαϊκή Αρχή Εργασίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Συστήνεται η ευρωπαϊκή συμβουλευτική ομάδα για την Ευρωπαϊκή Αρχή Εργασίας («ομάδα»).
Άρθρο 2
Καθήκοντα
Η ομάδα συμβουλεύει και επικουρεί την Επιτροπή (ΓΔ Απασχόλησης, Κοινωνικών Υποθέσεων και Ένταξης) σε θέματα που αφορούν την ταχεία σύσταση και τη μελλοντική λειτουργία της Ευρωπαϊκής Αρχής Εργασίας.
Συγκεκριμένα, τα καθήκοντα της ομάδας είναι τα ακόλουθα:
α)
να διευκολύνει τη συνεργασία μεταξύ των εθνικών αρχών και των ενδιαφερομένων και να συμβουλεύει την Επιτροπή σχετικά με την ταχεία σύσταση και την επιχειρησιακή μελλοντική λειτουργία της Ευρωπαϊκής Αρχής Εργασίας·
β)
να εξετάζει γενικά ζητήματα, ζητήματα αρχής και πρακτικά προβλήματα που προκύπτουν από την εφαρμογή της ενωσιακής νομοθεσίας για τη διασυνοριακή κινητικότητα του εργατικού δυναμικού και τον συντονισμό της κοινωνικής ασφάλισης και τον αντίκτυπό τους στις δραστηριότητες της Ευρωπαϊκής Αρχής Εργασίας·
γ)
να ανταλλάσσει απόψεις και να εντοπίζει βέλτιστες πρακτικές και παραδείγματα καλής συνεργασίας στους τομείς της διασυνοριακής κινητικότητας του εργατικού δυναμικού και του συντονισμού των συστημάτων κοινωνικής ασφάλισης, με στόχο την ανάπτυξη των δραστηριοτήτων της Ευρωπαϊκής Αρχής Εργασίας·
δ)
να προσδιορίζει τα μέσα συνεργασίας και τη συμβολή των υφιστάμενων φορέων, συμπεριλαμβανομένων των αποκεντρωμένων οργανισμών της ΕΕ, προς την κατεύθυνση της σύστασης και της καλής λειτουργίας της Ευρωπαϊκής Αρχής Εργασίας.
Άρθρο 3
Μέλη
1.   Η ομάδα απαρτίζεται από:
—
έναν εκπρόσωπο κάθε κράτους μέλους,
—
έξι εκπροσώπους κοινωνικών εταίρων σε επίπεδο Ένωσης, που εκπροσωπούν εξίσου τις συνδικαλιστικές οργανώσεις και τις οργανώσεις εργοδοτών,
—
έναν εκπρόσωπο κάθε οργανισμού της ΕΕ στον τομέα της απασχόλησης και των κοινωνικών υποθέσεων.
2.   Τα μέλη ορίζουν τους εκπροσώπους τους σε ανώτερο επίπεδο και είναι υπεύθυνα για την εξασφάλιση υψηλού επιπέδου εμπειρογνωμοσύνης από τους εκπροσώπους τους.
3.   Οι εκπρόσωποι διορίζονται εντός 30 ημερών από την έναρξη ισχύος της παρούσας απόφασης. Οι εκπρόσωποι μπορούν να συνοδεύονται από εμπειρογνώμονες.
4.   Τα μέλη που δεν είναι πλέον σε θέση να συμβάλουν αποτελεσματικά στις εργασίες της ομάδας εμπειρογνωμόνων, τα μέλη τα οποία, κατά τη γνώμη της Επιτροπής (ΓΔ Απασχόλησης, Κοινωνικών Υποθέσεων και Ένταξης), δεν συμμορφώνονται με τους όρους του άρθρου 339 της Συνθήκης για τη λειτουργία της Ευρωπαϊκής Ένωσης ή τα μέλη που παραιτούνται δεν καλούνται πλέον να συμμετάσχουν στις συνεδριάσεις της ομάδας και μπορούν να αντικατασταθούν για το υπόλοιπο της θητείας τους.
Άρθρο 4
Προεδρία
Η ομάδα προεδρεύεται από εκπρόσωπο της Επιτροπής (ΓΔ Απασχόλησης, Κοινωνικών Υποθέσεων και Ένταξης).
Άρθρο 5
Λειτουργία
1.   Η ομάδα ενεργεί κατόπιν αιτήματος της Επιτροπής (ΓΔ Απασχόλησης, Κοινωνικών Υποθέσεων και Ένταξης), σύμφωνα με τους οριζόντιους κανόνες (4).
2.   Η ομάδα συνεδριάζει τουλάχιστον τρεις φορές τον χρόνο. Οι συνεδριάσεις της ομάδας διεξάγονται καταρχήν στις εγκαταστάσεις της Επιτροπής.
3.   Η Επιτροπή (ΓΔ Απασχόλησης, Κοινωνικών Υποθέσεων και Ένταξης) παρέχει γραμματειακές υπηρεσίες. Στις συνεδριάσεις της ομάδας μπορούν να παρίστανται και υπάλληλοι άλλων υπηρεσιών της Επιτροπής που ενδιαφέρονται για τη διαδικασία.
4.   Σε συμφωνία με την Επιτροπή (ΓΔ Απασχόλησης, Κοινωνικών Υποθέσεων και Ένταξης), η ομάδα μπορεί, με απλή πλειοψηφία των μελών της, να αποφασίσει ότι οι συνεδριάσεις θα είναι δημόσιες.
5.   Τα πρακτικά που θα τηρούνται σχετικά με τη συζήτηση κάθε σημείου της ημερήσιας διάταξης και τις γνωμοδοτήσεις της ομάδας πρέπει να είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη του προέδρου.
6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της με συναίνεση.
7.   Η συμμετοχή εμπειρογνωμόνων του Ευρωπαϊκού Κοινοβουλίου στις εργασίες της ομάδας διέπεται από το σημείο 15 και το παράρτημα Ι της συμφωνίας-πλαισίου για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής (5).
Άρθρο 6
Προσκεκλημένοι εμπειρογνώμονες
Η Επιτροπή (ΓΔ Απασχόλησης, Κοινωνικών Υποθέσεων και Ένταξης) μπορεί να καλέσει εμπειρογνώμονες που διαθέτουν ειδική εμπειρογνωμοσύνη σε ένα θέμα που περιλαμβάνεται στην ημερήσια διάταξη να συμμετάσχουν στις εργασίες της ομάδας σε βάση ad hoc.
Άρθρο 7
Παρατηρητές
1.   Τα κράτη της Ευρωπαϊκής Ζώνης Ελεύθερων Συναλλαγών (ΕΖΕΣ) και ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου λαμβάνουν καθεστώς παρατηρητή, σύμφωνα με τους οριζόντιους κανόνες, με απευθείας πρόσκληση.
2.   Οι παρατηρητές ορίζουν τους εκπροσώπους τους.
3.   Ο πρόεδρος μπορεί να επιτρέψει στους εκπροσώπους των παρατηρητών να συμμετάσχουν στις συζητήσεις της ομάδας και να παράσχουν εμπειρογνωμοσύνη. Ωστόσο, δεν συμμετέχουν στη διατύπωση συστάσεων ή συμβουλών της ομάδας.
Άρθρο 8
Εσωτερικός κανονισμός
Κατόπιν προτάσεως της Επιτροπής και σε συμφωνία μ' αυτήν (ΓΔ Απασχόλησης, Κοινωνικών Υποθέσεων και Ένταξης), η ομάδα θεσπίζει τον εσωτερικό της κανονισμό με απλή πλειοψηφία των μελών της, βάσει του τυποποιημένου εσωτερικού κανονισμού που προβλέπεται για τις ομάδες εμπειρογνωμόνων, σύμφωνα με τους οριζόντιους κανόνες.
Άρθρο 9
Επαγγελματικό απόρρητο και χειρισμός διαβαθμισμένων πληροφοριών
Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και οι παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, εφαρμόζεται σε όλα τα μέλη των οργάνων και στο προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις της Επιτροπής (ΕΕ, Ευρατόμ) 2015/443 (6) και (ΕΕ, Ευρατόμ) 2015/444 (7). Αν δεν τηρήσουν αυτές τις υποχρεώσεις, η Επιτροπή μπορεί να λάβει όλα τα κατάλληλα μέτρα.
Άρθρο 10
Διαφάνεια
1.   Η ομάδα εγγράφεται στο μητρώο των ομάδων εμπειρογνωμόνων της Επιτροπής και άλλων παρεμφερών οργάνων («μητρώο ομάδων εμπειρογνωμόνων»).
2.   Όσον αφορά τη σύνθεση της ομάδας, τα ακόλουθα στοιχεία δημοσιεύονται στο μητρώο ομάδων εμπειρογνωμόνων:
α)
το όνομα των κρατών μελών·
β)
το όνομα των κοινωνικών εταίρων· τα εκπροσωπούμενα συμφέροντα δημοσιοποιούνται·
γ)
το όνομα των οργανισμών στον τομέα της απασχόλησης και των κοινωνικών υποθέσεων·
δ)
το όνομα των παρατηρητών, συμπεριλαμβανομένου του ονόματος των τρίτων χωρών.
3.   Όλα τα σχετικά έγγραφα, συμπεριλαμβανομένων των ημερήσιων διατάξεων, των πρακτικών και των εισηγήσεων των συμμετεχόντων, διατίθενται είτε στο μητρώο ομάδων εμπειρογνωμόνων είτε μέσω συνδέσμου από το μητρώο σε ειδικό ιστότοπο, όπου μπορούν να βρεθούν αυτές οι πληροφορίες. Η πρόσβαση σε ειδικούς ιστότοπους δεν υπόκειται σε διαδικασία καταχώρισης χρήστη ή σε οποιονδήποτε άλλο περιορισμό. Ειδικότερα, η ημερήσια διάταξη και τα άλλα σχετικά έγγραφα δημοσιεύονται σε εύθετο χρόνο πριν από τη συνεδρίαση και ακολουθεί η ταχεία δημοσίευση των πρακτικών. Εξαιρέσεις από τη δημοσίευση προβλέπονται μόνο όταν θεωρείται ότι η γνωστοποίηση ενός εγγράφου θα υπονόμευε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (8).
Άρθρο 11
Έξοδα συνεδριάσεων
1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες που προσφέρουν.
2.   Τα έξοδα ταξιδίου και διαμονής των συμμετεχόντων στις δραστηριότητες της ομάδας επιστρέφονται από την Επιτροπή. Η επιστροφή πραγματοποιείται σύμφωνα με τις διατάξεις που ισχύουν στην Επιτροπή και εντός των ορίων των διαθέσιμων πιστώσεων που διατίθενται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.
Άρθρο 12
Εφαρμογή
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Εφαρμόζεται μέχρι να συσταθεί η Ευρωπαϊκή Αρχή Εργασίας.
Στρασβούργο, 13 Μαρτίου 2018.
Για την Επιτροπή
Ο Πρόεδρος
Jean-Claude JUNCKER
(1)  Η ομιλία του 2017 για την κατάσταση της Ένωσης είναι διαθέσιμη στη διεύθυνση: https://ec.europa.eu/commission/state-union-2017_el
(2)  COM(2018) 131.
(3)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
(4)  C(2016) 3301, άρθρο 13 παράγραφος 1.
(5)  ΕΕ L 304 της 20.11.2010, σ. 47.
(6)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
(7)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
(8)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

Summary:
Σύσταση της ευρωπαϊκής συμβουλευτικής ομάδας για την Ευρωπαϊκή Αρχή Εργασίας
Σύσταση της ευρωπαϊκής συμβουλευτικής ομάδας για την Ευρωπαϊκή Αρχή Εργασίας
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Απόφαση (ΕΕ) 2018/402 — σύσταση της ευρωπαϊκής συμβουλευτικής ομάδας για την Ευρωπαϊκή Αρχή Εργασίας
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΑΠΟΦΑΣΗΣ;
Συστήνει την ευρωπαϊκή συμβουλευτική ομάδα που συμβουλεύει και επικουρεί την Ευρωπαϊκή Επιτροπή κατά τη σύσταση και λειτουργία της Ευρωπαϊκής Αρχής Εργασίας (ΕΑΕ).
ΒΑΣΙΚΑ ΣΗΜΕΙΑ
Η πρόταση για σύσταση της ΕΑΕ υποβλήθηκε από την Επιτροπή στις 13 Μαρτίου 2018. Σκοπός της είναι να προάγει τη δικαιοσύνη και την αμοιβαία εμπιστοσύνη στην εσωτερική αγορά της ΕΕ, διασφαλίζοντας ότι οι κανόνες της ΕΕ για την κινητικότητα του εργατικού δυναμικού εφαρμόζονται με δίκαιο, απλό και αποτελεσματικό τρόπο. Έχει 3 ειδικούς στόχους:να βοηθάει φυσικά πρόσωπα και εργοδότες να αποκτούν πρόσβαση σε πληροφορίες σχετικά με τα δικαιώματα και τις υποχρεώσεις τους στους τομείς της κινητικότητας του εργατικού δυναμικού και του συντονισμού της κοινωνικής ασφάλισης (κοινοί κανόνες της ΕΕ για την προστασία των δικαιωμάτων κοινωνικής ασφάλισης προσώπων, όταν μετακινούνται εντός της ΕΕ, στην Ισλανδία, το Λιχτενστάιν, τη Νορβηγία και την Ελβετία), αλλά και να αποκτούν πρόσβαση σε σχετικές υπηρεσίες·  να υποστηρίξει τη συνεργασία μεταξύ εθνικών αρχών για την επιβολή της νομοθεσίας της ΕΕ πέρα των εθνικών συνόρων, μεταξύ άλλων, με την απλούστευση της διενέργειας κοινών και συντονισμένων επιθεωρήσεων (όπως όταν διάφορες χώρες μπορεί να οργανώνουν ταυτόχρονες επιθεωρήσεις)·  να παρέχει διαμεσολάβηση και βοήθεια για την εξεύρεση λύσης σε περιπτώσεις διαφορών μεταξύ εθνικών αρχών ή σε περιπτώσεις διαταραχών στην αγορά εργασίας (όπως στην περίπτωση αναδιάρθρωσης εταιρειών) που επηρεάζουν πάνω από μία χώρα.  Η εν λόγω πρόταση εντάσσεται στο πλαίσιο του ευρωπαϊκού πυλώνα κοινωνικών δικαιωμάτων, ο οποίος αποσκοπεί στην προαγωγή καλύτερων συνθηκών διαβίωσης και εργασίας στην ΕΕ.
Καθήκοντα
Τα βασικά καθήκοντα της συμβουλευτικής ομάδας είναι:να συμβάλει στη συνεργασία μεταξύ των εθνικών αρχών και των ενδιαφερόμενων μερών, και να συμβουλεύει την Επιτροπή για τη σύσταση και μελλοντική λειτουργία της ΕΑΕ·να εξετάζει γενικά ζητήματα, ζητήματα αρχής και πρακτικά προβλήματα που προκύπτουν από την εφαρμογή του ενωσιακού δικαίου σε θέματα κινητικότητας του εργατικού δυναμικού και του συντονισμού της κοινωνικής ασφάλισης καθώς και του αντίκτυπού τους στις δραστηριότητες της ΕΑΕ·  να ανταλλάσσει απόψεις και να προσδιορίζει βέλτιστες πρακτικές και παραδείγματα καλής συνεργασίας στον τομέα της διασυνοριακής κινητικότητας του εργατικού δυναμικού και του συντονισμού της κοινωνικής ασφάλισης με τις γειτονικές χώρες της Ευρωπαϊκής Ζώνης Ελεύθερων Συναλλαγών (ΕΖΕΣ) προκειμένου να αναπτυχθούν οι δραστηριότητες της ΕΑΕ·  να προσδιορίσει τα μέσα συνεργασίας και τη συμβολή των υφιστάμενων φορέων, συμπεριλαμβανομένων των αποκεντρωμένων οργανισμών της ΕΕ, για τη σύσταση και την καλή λειτουργία της ΕΑΕ.  Σύνθεση
Τα μέλη της ευρωπαϊκής συμβουλευτικής ομάδας είναι:1 εκπρόσωπος από κάθε χώρα της ΕΕ·  6 εκπρόσωποι των κοινωνικών εταίρων σε επίπεδο ΕΕ που να εκπροσωπούν εξίσου τις συνδικαλιστικές οργανώσεις και τις οργανώσεις εργοδοτών·  1 εκπρόσωπος από κάθε οργανισμό της ΕΕ στον τομέα της απασχόλησης και των κοινωνικών υποθέσεων:Ευρωπαϊκό Ίδρυμα για τη Βελτίωση των Συνθηκών Διαβίωσης και Εργασίας,Ευρωπαϊκό Κέντρο για την Ανάπτυξη της Επαγγελματικής Κατάρτισης,Ευρωπαϊκό Ίδρυμα Επαγγελματικής Εκπαίδευσης, καιΕυρωπαϊκός Οργανισμός για την Ασφάλεια και την Υγεία στην Εργασία.  Οι χώρες ΕΖΕΣ και ο Οργανισμός της Ευρωπαϊκής Ένωσης για τη Συνεργασία στον Τομέα της Επιβολής του Νόμου μπορούν να λάβουν το καθεστώς του παρατηρητή με απευθείας πρόσκληση. Η Επιτροπή (ΓΔ Απασχόλησης, Κοινωνικών Υποθέσεων και Ένταξης) μπορεί να προσκαλεί, για συγκεκριμένο ζήτημα της ημερήσιας διάταξης, εμπειρογνώμονες με ειδική εμπειρογνωμοσύνη να συμμετάσχουν σε βάση ad hoc.
ΑΠΟ ΠΟΤΕ ΕΦΑΡΜΟΖΕΤΑΙ Η ΑΠΟΦΑΣΗ;
Εφαρμόζεται από τις 15 Μαρτίου 2018.
ΓΕΝΙΚΟ ΠΛΑΙΣΙΟ
Για περισσότερες πληροφορίες, ανατρέξτε στα εξής:Ερωτήσεις και απαντήσεις για την Ευρωπαϊκή Αρχή Εργασίας (Ευρωπαϊκή Επιτροπή)  Η Επιτροπή εγκρίνει προτάσεις για την Ευρωπαϊκή Αρχή Εργασίας και για την πρόσβαση στην κοινωνική ασφάλιση (Ευρωπαϊκή Επιτροπή)  Ευρωπαϊκός πυλώνας κοινωνικών δικαιωμάτων (Ευρωπαϊκή Επιτροπή).  
ΒΑΣΙΚΟ ΚΕΙΜΕΝΟ
Απόφαση (ΕΕ) 2018/402 της Επιτροπής, της 13ης Μαρτίου 2018, σχετικά με τη σύσταση της ευρωπαϊκής συμβουλευτικής ομάδας για την Ευρωπαϊκή Αρχή Εργασίας (ΕΕ L 72 της 15.3.2018, σ. 20-23)
ΣΥΝΑΦΗ ΚΕΙΜΕΝΑ
Πρόταση κανονισμού του Ευρωπαϊκού Κοινοβουλίου και του Συμβουλίου για την ίδρυση Ευρωπαϊκής Αρχής Εργασίας [COM(2018) 131 final της 13.3.2018]
τελευταία ενημέρωση 17.07.2018